32006R2034
L 414/68
JURNALUL OFÍCIAL AL UNIUNII EUROPENE
REGULAMENTUL (CE) NR. 2034/2006 AL COMISIEI
din 21 decembrie 2006
de stabilire a prețurilor de referință pentru anumite produse pescărești pentru anul de pescuit 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 29 alineatele (1) și (5),
întrucât:
(1)
Regulamentul (CE) nr. 104/2000 prevede posibilitatea stabilirii anuale, pe categorii de produse, a unor prețuri de referință valabile pentru Comunitate pentru produsele care fac obiectul suspendării drepturilor din tariful vamal în conformitate cu articolul 28 alineatul (1). Aceeași posibilitate este prevăzută pentru produsele care, datorită faptului că fac obiectul fie al unei reduceri a taxei vamale consolidate impuse de OMC, fie al altui regim preferențial, trebuie să respecte un preț de referință.
(2)
Pentru produsele enumerate la punctele A și B din anexa I la Regulamentul (CE) nr. 104/2000, prețul de referință este același cu prețul de retragere de pe piață stabilit în conformitate cu articolul 20 alineatul (1) din regulamentul menționat.
(3)
Prețurile comunitare de retragere de pe piață și de vânzare pentru produsele respective sunt stabilite pentru anul de pescuit 2006 prin Regulamentul (CE) nr. 2032/2006 al Comisiei (2).
(4)
Prețul de referință pentru alte produse decât cele enumerate în anexele I și II la Regulamentul (CE) nr. 104/2000 este stabilit pe baza mediei ponderate a valorilor în vamă înregistrate pe piețele sau în porturile de import în cei trei ani imediat anteriori datei la care este stabilit prețul de referință.
(5)
Nu este necesară stabilirea unor prețuri de referință pentru toate speciile care fac obiectul criteriilor stabilite prin Regulamentul (CE) nr. 104/2000, în special pentru cele importate din țări terțe al căror volum este nesemnificativ.
(6)
Măsurile prevăzute în prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Pentru anul de pescuit 2007, prețurile de referință ale produselor pescărești, astfel cum sunt menționate la articolul 29 din Regulamentul (CE) nr. 104/2000, sunt specificate în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2006.